
Text rozhodnutia
Súd: Krajský súd Trnava Spisová značka: 21Cob/160/2016 Identifikačné číslo súdneho spisu: 2116216161 Dátum vydania rozhodnutia: 27. 10. 2016 Meno a priezvisko sudcu, VSÚ: JUDr. Božena Husárová ECLI: ECLI:SK:KSTT:2016:2116216161.1 Uznesenie Krajský súd v Trnave v právnej veci obchodnej spoločnosti M E A one, s.r.o., so sídlom Strážovská 255/23, 922 02 Krakovany, IČO: 43 919 413, o zápise zmeny zapísaných údajov spoločnosti do obchodného registra, o odvolaní navrhovateľa proti uzneseniu Okresného súdu Trnava č.k. 25 Nsre/39/2016-69 zo dňa 20.07.2016, takto r o z h o d o l : Odvolací súd odvolaním napadnuté uznesenie súdu prvého stupňa p o t v r d z u j e . o d ô v o d n e n i e : Návrh na zápis zmeny zapísaných údajov o spoločnosti s ručením obmedzeným do obchodného registra zo dňa 13.06.2016 bol odmietnutý vyšším súdnym úradníkom Okresného súdu Trnava oznámením o odmietnutí vykonania zápisu údajov do obchodného registra zo dňa 16.06.2016 z dôvodu, že návrh na zápis zmeny zapísaných údajov spoločnosti s ručením obmedzeným nebol podaný oprávnenou osobou, resp. pravosť podpisu oprávnenej osoby nebola úradne osvedčená. Obchodná spoločnosť M E A one, s.r.o. ako navrhovateľ bol v oznámení poučený o tom, že môže proti odmietnutiu vykonania zápisu podať písomné námietky. Okresný súd Trnava (ďalej len „súd prvého stupňa“) napadnutým uznesením č.k. 25 Nsre/39/2016-69 zo dňa 20.07.2016 zamietol námietky proti odmietnutiu vykonania zápisu s odôvodnením, že navrhovateľ námietkami proti odmietnutiu vykonania zápisu doručenými súdu prvej inštancie dňa 07.07.2016 neodstránil vytknutý nedostatok, nakoľko nepredložil súdu návrh na zápis zmeny údajov o spoločnosti s ručením obmedzeným s úradne osvedčeným podpisom navrhovateľa. Proti tomuto uzneseniu o zamietnutí námietok proti odmietnutiu vykonania zápisu podal navrhovateľ odvolanie, ktorým žiadal, aby jeho návrhu bolo vyhovené v plnom rozsahu, pretože podľa jeho názoru návrh na zápis zmien podaný dňa 13.06.2016 na súd prvej inštancie bol opatrený riadne overeným podpisom oprávnenej osoby. K odvolaniu neboli priložené žiadne prílohy. Podľa § 5 ods. 3 zákona č. 530/2003 Z.z. o obchodnom registri a o zmene a doplnení niektorých zákonov, pravosť podpisu navrhovateľa a pravosť podpisu splnomocniteľa, ak ide o zastúpenie na základe plnomocenstva, musí byť osvedčená. Osvedčenie pravosti podpisu sa nevyžaduje, ak návrh na zápis podáva orgán verejnej moci na základe osobitného zákona. Podľa § 6 ods.1 písm. a) zákona č. 530/2003 Z.z. o obchodnom registri a o zmene a doplnení niektorých zákonov, registrový súd pred zápisom údajov do obchodného registra, zápisom zmeny zapísaných údajov a výmazom zapísaných údajov (ďalej len "zápis") z predložených listín preverí, či návrh na zápis podala oprávnená osoba. Odvolací súd vo veci rozhodoval podľa ustanovení zákona č. 99/1963 Zb. Občiansky súdny poriadok, pretože podľa ust. § 396 ods. 5 zákona č. 161/2015 Z.z. Civilného mimosporového poriadku (ďalej len C.m.p.) účinného od 1. júla 2016, konania vo veciach obchodného registra a rozhodovanie o námietkach začaté predo dňom nadobudnutia účinnosti tohto zákona sa dokončia podľa doterajších predpisov. Odvolací súd prejednal vec podľa § 214 ods. 2 O.s.p. bez nariadenia pojednávania, pričom zistil, že odvolanie navrhovateľa nie je dôvodné. Odvolací súd sa stotožňuje s právnou argumentáciou súdu prvého stupňa, ktorý zamietol námietky navrhovateľa s odôvodnením, že návrh na zápis zmeny zapísaných údajov o spoločnosti s ručením obmedzeným do obchodného registra nebol podaný oprávnenou osobou, nakoľko pravosť podpisu navrhovateľa na návrhu nebola úradne osvedčená. Nakoľko ani v odvolacom konaní neboli odstránené vytknuté nedostatky návrhu na zápis zmeny zapísaných údajov o spoločnosti s ručením obmedzeným do obchodného registra, keď podpis navrhovateľa na návrhu na zápis zmeny zapísaných údajov o spoločnosti s ručením obmedzeným do obchodného registra nebol úradne osvedčený, odvolací súd považuje odvolaním napadnuté rozhodnutie súdu prvého stupňa za vecne správne, a preto ho potvrdil. Toto rozhodnutie senát Krajského súdu v Trnave prijal pomerom hlasov 3:0 (§ 3 ods. 9 zák. č. 757/2004 Z.z. v znení zák. č. 33/2011 Z.z.). Poučenie: Proti tomuto rozhodnutiu nie je možné podať odvolanie.

